《独鹤》
宋代·卫宗武

独鹤来有年，置彼三径曲。
挈至此靖庐，幽绝山林屋。
戛然发长唳，清亮振虚谷。
炳炳千岁丹，不受乌兔促。
乘之虽有轩，颇窘筋骸束。
寥廓万里心，夫岂在食粟。
一举穷紫清，真境可洞瞩。
奈何剪其翅，殆类骥絷足。
然虽啄菢恩，变化乃迅速。
昂昂禽中仙，未数昆明鹄。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。